[Paschalis Episcopus, servus servorum Dei, venerabili fratri Hugoni Cluniacensi Abbati, et universis ejusdem congregationis fratribus, salutem et Apostolicam benedictionem. Sicut prædecessores nostri Apostolicæ Sedis Pontifices vestræ paci ac libertati tam præceptis, quam etiam scriptis providere curaverunt; sic et nos per Dei gratiam volumus ac debemus. Eapropter inter cætera vestræ pacis atque immunitatis decreta hoc decernimus ac mandamus, et præcipiendo determinamus, ut à Matiscone usque Cluniacum: à sancta Maria de Bosco usque Cluniacum: à Carella usque Cluniacum: à monte sancti Vincentii usque Cluniacum; à Juliaco usque Cluniacum: à Bellojoco usque Cluniacum: à Branceduno, sive Trinorchio usque Cluniacum, scilicet neque à mediis horum terminorum per paria spatia viis usque Cluniacum nullus hominum præsumat pedaticum levare, aut novam aliquam exactionem facere super Cluniacum euntes vel inde redeuntes, nec eorum personas pervadere, vel tes eorum auferre, vel ipsos capere. Eum autem qui hanc legem scienter infregerit, ab introitu Ecclesiarum arcendum censemus, donec de commisso Cluniacensi Abbati vel ipsi Conventui satisfaciat. Datum Cabilone IV. Nonas Februarii, indictione decima quinta, anno Dominicæ Incarnationis M. C. VI. Bullata in plumbo pensili cum simplici cordula.]